 

**בבית הדין הצבאי המחוזי**

**במחוז שיפוטי מרכז**

**בפני: סא"ל מיכל אמברם שחר - אב"ד**

**רס"ן טובי הארט - שופט**

**רס"ן משה אלמליח - שופט**

**בעניין: התובע הצבאי (ע"י ב"כ,** **קמ"ש איה ברון)**

**נגד**

**ח/XXX רב"ט י' ב' (ע"י ב"כ, סרן רותם קוגן)**

הכרעת - דין

הנאשם מורשע על-פי הודאתו, בעבֵרה של אלימות כלפי ממלא תפקיד, לפי סעיף 60 לחוק השיפוט הצבאי, התשט"ו-1955, וזאת, בהתאם לכתב האישום המתוקן ולפרטים הנוספים.

* **ניתנה היום, ‏22/10/2019, ‏כ"ג בתשרי התש"פ, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופט**

**גזר - דין**

הנאשם, רב"ט יהודה בונפיל, המשרת כלוחם חי"ר, הורשע על-פי הודאתו בעבֵרה של אלימות כלפי ממלא תפקיד, לפי סעיף 60 לחוק השיפוט הצבאי. מכתב האישום המתוקן עולה, כי ביום 21/09/2019 בעת ששהה הנאשם בבית המעצר והתבקש על ידי השוטר, סמל ר' ס' לשוב לתא המעצר הוא סירב. בהמשך, נצמד אל סמל ס', דחף אותו בחוזקה, היכה בו באגרופיו בבטנו. בהמשך, חנק אותו בידו למשך חצי דקה, כך שסמל ס' התקשה לנשום. מיד לאחר מכן, התקשר סמל ס' לקצין השיטור בתא המעצר כדי להזעיק עזרה. הנאשם חטף את מכשירו הסלולארי בניסיון למנוע את הדבר. אז, שב והיכה אותו באגרופיו וכתוצאה מכך שבר את משקפי הראיה של סמל ס' ושרט אותו בפניו. האירוע הסתיים עם הגעתו של מפקד כלואים למקום, אשר הכניס את הנאשם לחדר המעצר.

חקירת הנאשם נפתחה בעקבות דיווח של קצין השיטור בתא המעצר, אשר ממנו עלה חשד לאלימות שהפגין הנאשם כלפי השוטר. בחקירה הודה הנאשם במיוחס לו. הנאשם נתון במעצר ממשי בגין תיק זה מיום 21/09/2019.

הצדדים הציגו הסדר טיעון המתחשב בחומרת העבירה, וכן בשיקולים הנוגעים לשירותו הצבאי של הנאשם ולמצבו מבית. ניתן משקל גם לנטילת האחריות ולהודאה בהזדמנות הראשונה.

בתי הדין הצבאיים שבו והדגישו בפסיקה את החומרה הטמונה במעשי אלימות של חיילים, בפרט כלפי ממלאי תפקידים וכלפי מדריכי כליאה ושוטרים בתוככי מתקני מעצר וכליאה צבאיים. נקבע, כי יש לתת הגנה נאותה לשוטרים הצבאיים הממלאים תפקידים שתכליתם אכיפת החוק. נתנו דעתנו לשיקול זה. כמו כן, לעברו המשמעתי הקודם של הנאשם הכולל עבירת אלימות קודמת. היבטים אלה מצדיקים הטלת עונש מאסר לריצוי בפועל. בין יתר השיקולים, נתנו דעתנו גם להודאת הנאשם בהזדמנות הראשונה, לנטילת האחריות ולחיסכון בזמן שיפוטי. אף בדברו האחרון הביע הנאשם צער על המעשים ונכונות לשוב ולהשתלב בתפקידו כלוחם. שקלנו שירות צבאי משמעותי (ס/1). כמו כן, את מצבו המשפחתי של הנאשם, ובכללו מצבו הבריאותי של האב (ס/3) ואת יתר נסיבותיו האישיות של הנאשם (ס/2).

בהינתן מכלול שיקולים אלה, מצאנו לכבד את עתירתם המשותפת של הצדדים לעניין עונשו של הנאשם.

**על הנאשם נגזרים, אפוא, העונשים הבאים:**

1. **חמישים וחמישה (55) ימי מאסר לריצוי בפועל, שיימנו החל ביום מעצרו.**
2. **עונש מאסר מותנה בן תשעים (90) ימים למשך שנתיים (2), שלא יעבור כל עבֵרה שיש בה יסוד של איומים או אלימות.**
3. **פיצוי בסך אלף שקלים (1,000 ₪) לסמל ר' ס'-נפגע העבירה, שכבר שולם.**
4. **הורדה לדרגת טוראי.**

* **זכות ערעור כחוק.**
* **ניתנה היום, ‏22/10/2019, ‏כ"ג בתשרי התש"פ, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופט**

**העתק נכון מהמקור  
רס"ן מאיה גנות  
ק' בית הדין**

**נערך על ידי: סמל ק.ק.**

**בתאריך: 22.10.2019**

**חתימת המגיה: ג' ב' ש'**